[Video] ‘Ongeduldige’ hondekind agter stuur toet vir baas‘n Skermskoot uit die video Dis nie om dowe neute dat die mens na sy ‘spesiaalste vriend’ as hondekind verwys nie – dié geliefde troeteldier kan hom immers soms soos ŉ regte stoute kind gedra. ŉ Video van ŉ “ongeduldige” hond van Pennsilvanië in die VSA wat die toeter van ŉ motor blaas terwyl hy vir sy eienaar in die motor wag, doen weer die ronde op sosiale media. Die video is reeds twee jaar gelede deur Melissa Bailey, ŉ inwoner van dié deelstaat, op YouTube gelaai, maar word nou weer op sosiale media gedeel. Volgens Bailey het die honde se eienaar glo net vinnig by die winkel ingedraf. Bailey skryf op YouTube dit was ŉ koel dag en die honde het “gelukkig” gelyk, daarom was sy nie bekommerd dat hulle ŉ kort rukkie alleen in die motor was nie. “Een van die honde moes seker ongeduldig geraak het om te wag,” het sy geskerts. “Nadat hy die toeter vir ŉ lang tyd aanmekaar geblaas het, was ŉ ander man op pad na sy motor toe die hond weer skielik vinnig op die toeter lê. Hy het eers gedink dis ek, maar ek het vir hom gewys dis die hond. Hy het dit nie geglo nie – hy het gedink dis ŉ mens in ŉ hondekostuum.” Bailey het verseker dat die honde veilig en versorg was en nié te lank alleen in die motor gebly het nie. Die video doen vermoedelik weer die ronde op sosiale media omdat dit deel is van ŉ samestelling “mees gekykte video’s op YouTube”. Die video is al meer as een miljoen keer gekyk.